3. การประกอบธุรกิจของแต่ละสายผลิตภัณฑ์

  ลักษณะการให้บริการของบริษัทในปี 2549 สามารถแบ่งได้เป็น 2 ประเภทหลักๆ ได้แก่

  (1) การให้บริการโทรศัพท์เคลื่อนที่ โดยมีบริษัทและ DPC เป็นผู้ให้บริการ
  มีบริการแบบชำระค่าบริการหลังการใช้ (Postpaid subscription service),
  บริการแบบชำระค่าบริการล่วงหน้า (Prepaid subscription service)
  บริการสื่อสารไร้สาย/บริการสื่อสารด้วยข้อมูล (Wireless/Non-voice communications
  service) บริการสำหรับลูกค้านิติบุคคล (Enterprise business service)
  การบริการความสัมพันธ์กับลูกค้า (Customer Relation Management)
  รายได้จากการให้บริการดังกล่าวคิดเป็นสัดส่วนประมาณร้อยละ 83.2 ของรายได้รวม

  (2) การจำหน่ายเครื่องโทรศัพท์เคลื่อนที่ ชุด SIM Card และการให้บริการต่างๆ ที่เกี่ยวข้อง
  รายได้จากการจำหน่ายเครื่องโทรศัพท์เคลื่อนที่และการให้บริการต่างๆ
  คิดเป็นสัดส่วนประมาณร้อยละ 16.8 ของรายได้รวม

3.1 ลักษณะผลิตภัณฑ์หรือบริการ

  ในปี 2549 เอไอเอสยังคงมุ่งเน้นที่จะคิดค้น และพัฒนาบริการในมิติใหม่ๆ
  โดยยึดมั่นในคุณภาพเครือข่ายเป็นสำคัญ
  เพื่อให้ลูกค้ามีทางเลือกที่หลากหลายในการใช้บริการที่สอดคล้องกับความต้องการ
  และการดำเนินชีวิต ซึ่งทำให้ลูกค้ามีคุณภาพชีวิตที่ดีขึ้น
  และเพื่อให้เข้าใจถึงความต้องการของลูกค้าในเชิงลึก (Customer insight) อย่างแท้จริง
  เอไอเอสจึงได้นำเทคโนโลยีสารสนเทศ
  และสถิติประยุกต์มาวิเคราะห์ฐานข้อมูลลูกค้าและพฤติกรรมการใช้งานตลอดจนเพื่อศึกษาวิเคราะห์ถึงรูปแบบการดำเนินชีวิตประจำวันของลูกค้า
  ศึกษาความต้องการสำหรับการพัฒนาสินค้าหรือบริการใหม่ๆ
  วัดความพึงพอใจหลังจากใช้บริการจริงเพื่อนำข้อมูลมาปรับปรุงสินค้าและบริการให้ดียิ่งขึ้นอยู่เสมอ
  นอกจากนี้เอไอเอสยังคงให้ความสำคัญกับการสร้างประสบการณ์ที่ดีให้กับลูกค้าผ่านช่องทางบริการต่างๆ
  ซึ่งจะส่งผลให้ลูกค้ารับรู้ถึงความคุ้มค่า และไว้วางใจที่จะใช้บริการของบริษัทตลอดไป

  บริการต่างๆ ของเอไอเอสประกอบด้วย

-   บริการโทรศัพท์เคลื่อนที่แบบชำระค่าบริการรายเดือน และชำระค่าบริการล่วงหน้า

  (Postpaid and prepaid subscription service)

-   บริการสื่อสารไร้สาย/บริการสื่อสารด้วยข้อมูล

  (Wireless/Non-voice communications service)

-   บริการสำหรับลูกค้านิติบุคคล

  (Enterprise business service)

-   การบริหารความสัมพันธ์กับลูกค้า

  (Customer Relation Management)

  บริการโทรศัพท์เคลื่อนที่แบบชำระค่าบริการรายเดือนและชำระค่าบริการล่วงหน้า

  (Postpaid and prepaid subscription service)

  เอไอเอสได้ให้บริการโทรศัพท์เคลื่อนที่ทั้งแบบชำระค่าบริการรายเดือนภายใต้แบรนด์ GSM
  Advance และ GSM 1800 และแบบชำระค่าบริการล่วงหน้า ภายใต้แบรนด์ One-2-Call และ
  สวัสดี และในปี 2549 เอไอเอสได้ใช้ 3 กลยุทธ์หลักสำหรับการขยายตลาดซึ่งประกอบไปด้วย
  1)การพัฒนาเครือข่าย 2)การพัฒนาบริการ 3)การสร้างจุดแข็งของแบรนด์ โดยเน้น
  Emotional Marketing หรือ
  การสร้างความผูกพันและความรู้สึกที่ดีของลูกค้าที่มีต่อแบรนด์ผ่านทางสื่อและกิจกรรมต่างๆ
  ควบคู่กับ Customer Centric Marketing คือ
  การตลาดที่ให้ลูกค้าเป็นศูนย์กลางเพื่อจะพัฒนาแคมเปญที่ตรงใจและใช้ได้จริงในชีวิตประจำวัน
  ส่งผลให้ลูกค้าตัดสินใจที่จะใช้บริการของเอไอเอสตลอดไป (Brand Loyalty)
  สินค้าที่เอไอเอสจัดจำหน่ายได้แก่ ซิมการ์ด บัตรเติมเงิน บริการเสริมรวมทั้งบริการอื่นๆ
  ทั้งสำหรับลูกค้าที่เป็นบุคคลธรรมดา และลูกค้า SMEs ผ่านทางร้านเทเลวิซ (Telewiz) จำนวน
  355 ร้าน (Outlet) และเทเลวิซเอ็กซ์เพรซ (Telewiz Express) ที่มีมากกว่า 280 ร้าน,
  ตัวแทน (Agent) ซึ่งประกอบด้วย DPC, Samart, M-link นอกจากนี้
  ยังมีตัวแทนจำหน่ายหลัก (Dealer) 500 ราย ตัวแทนจำหน่ายรายย่อย (Sub Dealer)
  ที่มีมากกว่า 12,000 ราย กระจายอยู่ทั่วประเทศ และช่องทางอื่นๆ เช่น Jay Mart,
  Blisstel, IEC, TG นอกจากนี้เอไอเอสยังเพิ่มเติมช่องทางอื่นๆ
  ในการจำหน่ายบัตรเติมเงินเพื่อช่วยอำนวยความสะดวกให้กับลูกค้า เช่น ร้านสะดวกซื้อ,
  ห้างสรรพสินค้า, ซุปเปอร์สโตร์, สถานีบริการน้ำมัน, ร้านหนังสือ, ที่ทำการไปรษณีย์,
  ธนาคาร, เอทีเอ็ม และบริการ mPay เป็นต้น

  GSM Advance

  เป็นบริการโทรศัพท์เคลื่อนที่แบบชำระค่าบริการรายเดือน (postpaid) ซึ่งผู้ใช้บริการมีพันธกรณี
  โดยการจดทะเบียนและชำระค่าธรรมเนียมรายเดือน (monthly fee)
  ทั้งนี้ค่าใช้บริการโทรศัพท์ (airtime) ค่าใช้บริการสื่อสารด้วยข้อมูล ค่าธรรมเนียมรายเดือน
  และค่าใช้บริการต่างๆ จะถูกเรียกเก็บเมื่อสิ้นรอบการใช้บริการแล้ว
  โดยสามารถชำระค่าใช้บริการผ่านช่องทางการชำระเงินที่มีหลากหลาย

  GSM advance
  มีกลุ่มเป้าหมายเป็นคนทำงานรุ่นใหม่และนักธุรกิจและเจ้าของกิจการที่มีความคิดทันสมัย
  ชื่นชอบเทคโนโลยีต้องการคุณภาพในการติดต่อสื่อสาร โดยในปี 2549
  เอไอเอสได้ปรับแนวคิดทางการตลาดของแบรนด์ GSM advance ใหม่
  จากเดิมที่เน้นทางด้านการใช้งาน (Functional) และการพัฒนาทางเทคโนโลยีที่ไม่หยุดยั้ง
  ซึ่งอยู่ภายใต้ GSM Advance Evolution เปลี่ยนไปสู่ GSM Advance Let’s GO
  ที่สร้างแรงบันดาลใจ และสนับสนุนให้ทุกคน กล้าคิด กล้าทำ กล้าแสดงออก
  เพื่อจะบรรลุถึงเป้าหมายในชีวิต ซึ่งเป็นการสร้างมิติทางด้านอารมณ์
  และความรู้สึกผูกพันกับแบรนด์ GSM advance มากขึ้น
  โดยที่มาของแนวคิดนี้ได้มาจากการมองลึกลงไปถึงความต้องการในมุมมองลูกค้า (Consumer
  insight) ที่มีเป้าหมายและต้องการประสบความสำเร็จในชีวิตทุกๆด้าน

  เอไอเอสยังได้ให้ความสำคัญกับการพัฒนาโปรแกรมค่าโทรซึ่งมีนวัตกรรมใหม่ๆ
  ที่ตรงต่อความต้องการ และพฤติกรรมการใช้งานของลูกค้าที่แตกต่างกันดังนี้

-   ลูกค้าที่มีความต้องการในการใช้งานมาก

  Unlimit –
  มีช่วงเวลาที่ให้ลูกค้าสามารถโทรได้นานเท่าที่ต้องการโดยไม่ต้องกังวลเรื่องค่าใช้จ่ายต่อนาที

  Love package – ให้ลูกค้าโทรได้ไม่จำกัดตลอด 24 ชั่วโมง สำหรับเบอร์พิเศษที่กำหนดได้เอง
  โดยมีค่าใช้จ่ายเพิ่มเติมเพียง 149 บาทต่อเบอร์
  เพื่อให้สิทธิพิเศษกับลูกค้าในการติดต่อกับคนพิเศษได้ทุกเวลาที่ต้องการ

-   ลูกค้าที่มีปริมาณการใช้งานต่อเดือนที่แตกต่างกัน

  GSM S, M, L, XL – โปรแกรมค่าโทรแบบเหมาจ่ายให้เลือกตามพฤติกรรมการใช้งาน
  ประกอบด้วย S – สำหรับผู้ใช้งานน้อย, M – สำหรับผู้ใช้งานปานกลาง, L –
  สำหรับผู้ใช้งานมาก, XL - สำหรับผู้ใช้งานมากเป็นพิเศษ

-   ลูกค้าปัจจุบันที่ใช้บริการอยู่และต้องการแนะนำสมาชิกใหม่พร้อมรับสิทธิพิเศษ

  Member get member –
  ลูกค้าปัจจุบันสามารถแนะนำสมาชิกใหม่มาจดทะเบียนซิมการ์ดเบอร์ใหม่ได้ถึง 2 หมายเลข
  โดยทั้งผู้แนะนำ และผู้ถูกแนะนำจะได้สิทธิพิเศษสามารถโทรหากันฟรีได้ถึง 600 นาที
  พร้อมรับโปรแกรมการโทรแบบไม่จำกัดนาที

  GSM 1800

  เป็นบริการโทรศัพท์เคลื่อนที่แบบชำระค่าบริการรายเดือน (postpaid) ในระบบดิจิตอล
  ซึ่งใช้เทคโนโลยี GSM ในย่านความถี่ 1800 MHz บริการของ GSM 1800
  เหมาะสำหรับกลุ่มเป้าหมายที่ต้องการใช้บริการแบบพื้นฐาน ไม่ยุ่งยากซับซ้อน
  และต้องการชำระค่าบริการแบบรายเดือน

  One-2-Call!

  บริการโทรศัพท์เคลื่อนที่แบบชำระค่าบริการล่วงหน้า ผู้ใช้บริการสามารถเปิดเลขหมาย
  และใช้บริการได้เองทันทีที่ซื้อ
  เอไอเอสได้เพิ่มช่องทางการจัดจำหน่ายบัตรเติมเงินให้หาซื้อได้ง่ายและเพิ่มช่องทางอื่นๆ
  เพื่อให้ผู้ใช้บริการสามารถเติมเงินได้สะดวกรวดเร็วขึ้น

  โดยแบรนด์ One-2-Call! มีกลุ่มเป้าหมายหลักเป็นวัยรุ่นและคนรุ่นใหม่มีความคิด
  มีสไตล์เป็นของตัวเอง กล้าคิด กล้าทำ กล้าแสดงออก ในปี 2549
  เอไอเอสยังคงเน้นที่จะสร้างความแข็งแกร่งของแบรนด์ One-2-Call! ภายใต้แนวความคิด
  “อิสระ” (Freedom) ผ่านแคมเปญโฆษณา “ระวังหมดอายุ” มีกระแสตอบรับที่ดีจากลูกค้า
  แนวคิดที่สร้างแรงบันดาลใจให้คนในสังคม
  โดยเฉพาะเยาวชนให้กล้าฝันเพื่อค้นหาสิ่งที่เหมาะกับตนเองและกล้าลงมือทำฝันให้เป็นจริง
  นอกจากนี้ยังได้ใช้กลยุทธ์ Innovative Marketing โดยจัดกิจกรรม (Event Marketing)
  “โครงการคั้นกะทิ” ให้นักศึกษามหาวิทยาลัยประกวดความคิดสร้างสรรค์ด้านการตลาด, โฆษณา,
  จัดอีเวนท์ เป็นต้น เพื่อเข้าถึงกลุ่มเป้าหมายได้โดยตรงและสร้างประสบการณ์ที่ดีกับแบรนด์
  One-2-Call!

  เอไอเอสได้เสนอโปรแกรมค่าโทรรูปแบบใหม่ภายใต้ One-2-Call!
  ที่หลากหลายเพื่อตอบโจทย์พฤติกรรมของลูกค้าที่มีพฤติกรรมที่แตกต่างกัน ได้แก่

1)  ลูกค้าใหม่นำเสนอแพคเกจเอาไปเลยซึ่งเป็นโปรแกรมค่าโทรระยะสั้น 1-2 เดือน
    ที่ให้อัตราค่าโทรพิเศษ และทดลองใช้บริการเสริมที่หลากหลายฟรีมูลค่ากว่า 500 บาท
    เพื่อให้ลูกค้ามีประสบการณ์ที่ดีกับเครือข่ายคุณภาพของเอไอเอสก่อนที่จะตัดสินใจเลือกใช้โปรแกรมการใช้งานที่ตรงกับความต้องการและพฤติกรรมการใช้งานของตนเองมากที่สุด

2)  ลูกค้าทั่วไปปัจจุบัน

-   ลูกค้าที่ใช้งานมาก

  คุยไม่อั้น – โปรแกรม Unlimit
  มีช่วงเวลาที่ให้ลูกค้าสามารถโทรได้นานเท่าที่ต้องการโดยไม่ต้องกังวลเรื่องค่าใช้จ่ายต่อนาที

  ติดหนึบ – ให้ลูกค้าโทรได้ไม่จำกัดตลอด 24 ชั่วโมง สำหรับเบอร์พิเศษที่กำหนดได้เอง
  โดยมีค่าใช้จ่ายเพิ่มเติมเพียง 99 บาทต่อหมายเลข
  เพื่อให้สิทธิพิเศษกับลูกค้าในการติดต่อกับคนพิเศษได้ทุกเวลาที่ต้องการ

-   ลูกค้าที่คุยนาน

  ชัวร์ ชัวร์ –
  โปรแกรมค่าโทรที่ได้รับความนิยมอย่างสูงเพราะให้ความคุ้มค่ากับอัตราค่าโทรพิเศษต่ำสุดเพียง
  25 สตางค์ทุกเครือข่ายตลอด 24 ชั่วโมง

-   ลูกค้าที่ต้องการด้านสิทธิประโยชน์

  Up2U – เป็นโปรแกรมค่าโทรที่ให้ลูกค้าสะสมแต้มเพื่อเลือกรับรางวัลที่ต้องการได้ (ทุก 1
  บาทจะได้คะแนนสะสม 1 คะแนน โดย 10 คะแนน สามารถเลือกเป็น ค่าโทร วันใช้งานหรือ
  SMS)

  Freedom Reward – เป็นการมอบความคุ้มค่าให้กับลูกค้า One-2-Call! และ สวัสดี
  โดยจะได้รับส่วนลด 30% สำหรับการโทรครั้งต่อไปเมื่อมีการใช้งานทุก 20 บาท

  U got friends – เป็นโปรแกรมที่มอบความพิเศษให้กับเพื่อนสนิท โดยเมื่อลูกค้า
  One-2-Call แนะนำเพื่อนมาเป็นลูกค้าของ One-2-Call จะได้รับสิทธิพิเศษค่าโทรฟรีถึง 600
  บาท อัตราค่าโทรพิเศษสำหรับโทรหาผู้แนะนำและรับค่าโทรอีก 10% เมื่อเติมเงินผ่านทุกช่องทาง
  อีกทั้งผู้แนะนำก็ยังได้รับสิทธิพิเศษนี้ด้วยเช่นกัน

3)  ลูกค้าเฉพาะกลุ่ม (Niche Market)

  U SIM – สำหรับนักศึกษาซึ่งมีงบประมาณจำกัดแต่ต้องการใช้งานในปริมาณมาก
  ทั้งการโทรปกติและบริการเสริม โดยจะได้รับอัตราค่าโทรพิเศษเพียง 1 บาทต่อครั้ง
  พร้อมรับบริการเสริมฟรีรวมมูลค่ากว่า 3,600 บาท

  ซิมเข้าใจ –
  เพื่อให้ผู้บกพร่องทางการได้ยินสามารถสื่อสารได้ประหยัดขึ้นด้วยค่าบริการเสริมอัตราพิเศษสำหรับส่ง
  SMS และ MMS เพียงครั้งละ 50 สตางค์ และ GPRS นาทีละ 50 สตางค์

  นอกเหนือจากโปรแกรมค่าโทรแล้วเอไอเอสยังได้นำเสนอบริการอื่นๆซึ่งถือเป็นที่มีนวัตกรรมใหม่ให้กับลูกค้า

  บริการเติมให้นะ – บริการเติมเงินโดยบัตรเติมเงินให้หมายเลขอื่น
  ลูกค้าเอไอเอสทั้งระบบรายเดือนและเติมเงินสามารถเติมเงินให้คนที่รัก
  และเป็นห่วงซึ่งอาจไม่สะดวกที่จะเติมเงินได้ด้วยตนเองในขณะนั้น เช่น
  ในกรณีที่พ่อแม่เติมเงินให้ลูก เป็นต้น

  สวัสดี

  บริการโทรศัพท์เคลื่อนที่แบบชำระค่าบริการล่วงหน้าซึ่งมีกลุ่มเป้าหมายหลักได้แก่
  ผู้ที่ใช้โทรศัพท์เป็นเครื่องแรก (First Time User) กลุ่มคนทำงานหรือผู้ใหญ่ที่ใช้งานน้อย
  เน้นรับสายเป็นส่วนใหญ่ หรือผู้ที่มีงบประมาณจำกัด
  โดยเน้นการสร้างภาพลักษณ์ในการส่งเสริมเอกลักษณ์ไทยผ่านชื่อ “สวัสดี”
  และกิจกรรมทางการตลาดส่วนใหญ่ประกอบด้วยโรดโชว์และกิจกรรมสู่ระดับอำเภอและหมู่บ้านโดยตรง
  สำหรับจุดขายของสวัสดีคือ ระยะเวลาการใช้งานที่นาน และในปี 2549
  นี้เอไอเอสได้ขยายระยะเวลาการใช้งานของสวัสดีสำหรับการเติมเงินทุกมูลค่าจะสามารถใช้งานได้นานถึง
  1 ปี และยังได้ใช้กลยุทธ์ Localize Marketing
  ที่จัดโปรแกรมค่าโทรที่คุ้มค่าสำหรับลูกค้าแต่ละภูมิภาคโดยได้เริ่มที่ภาคอีสานเป็นภาคแรก

  และเนื่องจากเอไอเอสได้ตระหนักถึงพฤติกรรมของลูกค้าที่แม้จะมีการใช้งานน้อย
  แต่ก็ยังมีความต้องการที่แตกต่างกัน ดังนั้นเอเอสจึงได้มีการพัฒนาแพคเกจใหม่ๆ
  ที่ตรงความต้องการของลูกค้ามากขึ้น ดังเช่น

  สวัสดี ดี๊ ดี – ซิมสำหรับการรับสายที่ให้ลูกค้าไม่ต้องเติมเงิน
  ไม่ต้องกังวลเรื่องระยะเวลาใช้งาน
  และยังสามารถรับสายได้ฟรีจากเบอร์ในเครือข่ายเอไอเอสกว่า 19 ล้านเลขหมาย
  นอกจากนี้ยังสามารถโทรออกไปยังเบอร์ในระบบเติมเงินของเอไอเอสได้โดยใช้บริการออกให้นะซึ่งจะเรียกเก็บเงินปลายทางโดยไม่มีค่าใช้จ่ายเพิ่มเติม

  สวัสดีทั่วไทย - โปรแกรมใหม่จากสวัสดีที่เติมเงินเท่าไหร่ก็ใช้งานได้นาน 1 ปี
  เพื่อให้ลูกค้าที่โทรออกน้อย เน้นรับสายได้ใช้บริการที่มีคุณภาพและในราคาที่เหมาะสมกับกำลังซื้อ

  สวัสดีชาวอีสาน – เป็นโปรแกรมใหม่จากสวัสดีสำหรับลูกค้าภาคอีสาน 19 จังหวัด
  โดยจะได้รับอัตราค่าโทรพิเศษเพียง 1 บาทต่อนาทีสำหรับการโทรออกไปทุกพื้นที่ทั่วไทย
  และทุกเครือข่ายตลอด 24 ชั่วโมง

  บริการสื่อสารไร้สาย/บริการสื่อสารด้วยข้อมูล

  (Wireless/Non-voice communications service)

  ในปี 2549 เอไอเอสยังคงเป็นผู้นำในตลาดบริการเสริม
  โดยรายได้จากบริการเสริมของเอไอเอสมีการเติบโตอย่างต่อเนื่องทั้งจากบริการที่มีอยู่เดิม
  และบริการใหม่ สำหรับบริการเสริมที่สร้างรายได้หลักประกอบไปด้วยบริการส่งข้อความ (SMS),
  บริการเสียงรอสาย (Calling Melody) และการบริการด้านข้อมูล (Data & GPRS)
  ทั้งนี้เอไอเอสได้พัฒนาต่อยอดบริการที่เกี่ยวกับเพลงภายใต้ชื่อ Mobile Music
  ซึ่งเป็นการเพิ่มช่องทางการกระจายเพลงสำหรับโทรศัพท์เคลื่อนที่ ได้แก่ การร่วมมือกับค่ายเพลง
  และบริษัทผู้ผลิตโทรศัพท์เคลื่อนที่ในการเปิดตัวบริการ Mobile Music พร้อมโทรศัพท์รุ่นใหม่
  การให้บริการดาวโหลดเพลงแบบเต็มเพลง (Full Song Download)
  ซึ่งประสบความสำเร็จอย่างมาก และยังพัฒนาบริการเสริมด้านอื่นๆ เกี่ยวกับเพลงต่อไปอีกด้วย

  การให้บริการด้านข้อมูล (Data & GPRS) เพื่อให้บริการนี้เข้าถึงผู้ใช้บริการมากขึ้น
  เอไอเอสจึงได้ปรับปรุง mobileLIFE Plaza (AIS Wap Portal)
  ให้เป็นการจัดกลุ่มตามเนื้อหา (Content Centric) ซึ่งง่ายต่อการใช้งานมากยิ่งขึ้น

  การให้บริการด้านอินเตอร์เน็ต ได้ผนวกการใช้บริการ Web Community
  ให้เข้ามาเป็นส่วนหนึ่งของการใช้งานบนโทรศัพท์เคลื่อนที่เพื่อความสะดวกในการเข้าถึงได้ทุกที่ทุกเวลาที่ต้องการ

  การให้บริการ Enterprise Solution สำหรับลูกค้าองค์กรเป็นสิ่งที่เน้นในปีที่ผ่านมา
  โดยเฉพาะบริการ AIS PushM@il (Push e-mail)
  ซึ่งเป็นบริการอีเมล์ไร้สายที่ให้ลูกค้าสามารถเชื่อมต่อระบบฐานข้อมูลอีเมล์ขององค์กรตนเองได้ไม่ว่าจะอยู่ในประเทศหรือต่างประเทศ
  โดยในปีที่ผ่านมา เอไอเอสได้พัฒนาบริการบนระบบ server platform ทั้งของ BlackBerry
  และ Microsoft Mobile v5
  รวมทั้งจัดหาเครื่องโทรศัพท์เคลื่อนที่ใหม่หลากหลายรุ่นสำหรับบริการ Push e-mail เช่น
  BlackBerry 7290, 7100g, 8700g, Nokia E series, O2 XDA Atom, HP hw6915,
  Dopod เป็นต้น ทั้งนี้ เพื่อให้ลูกค้าองค์กรที่มีความต้องการที่แตกต่างกัน
  ได้เลือกใช้บริการตามความเหมาะสม

  นอกจากนี้เอไอเอสยังได้พัฒนาบริการเสริมเฉพาะกลุ่ม (Segmentation) ณ ระดับราคาที่คุ้มค่า
  หลากหลาย และตรงความต้องการ โดยได้ร่วมมือกับบริษัทที่มีความเชี่ยวชาญในแต่ละด้าน เช่น
  การบริการดูหุ้นผ่านโทรศัพท์เคลื่อนที่ การให้บริการด้านข่าวสาร และความบันเทิง
  ตลอดจนบริการเสริมสำหรับผู้บกพร่องทางการได้ยิน สำหรับปี 2550
  เอไอเอสยังคงให้ความสำคัญกับการเติบโตของบริการเสริมต่อไป
  โดยใช้แนวทางการต่อยอดบริการเสริมที่ประสบความสำเร็จในปีที่ผ่านมา
  รวมทั้งสร้างสรรค์บริการเสริมใหม่ๆ ที่ตรงกับความต้องการของลูกค้าแต่ละกลุ่ม

  บริการสำหรับลูกค้านิติบุคคล

  (Enterprise business service)

  เอไอเอส สมาร์ท โซลูชั่น ในฐานะผู้ให้บริการกลุ่มลูกค้านิติบุคคล
  ได้มีส่วนในการช่วยเพิ่มศักยภาพในการแข่งขันทางธุรกิจของทั้งลูกค้าองค์กร
  และกลุ่มธุรกิจเอสเอ็มอี ในปี 2549 เอไอเอส สมาร์ท โซลูชั่น ใช้กลยุทธ์ทั้งการขยายฐานลูกค้า
  และรักษาฐานลูกค้า โดยผ่านการพัฒนาผลิตภัณฑ์ให้มีประสิทธิภาพมากขึ้น
  และสร้างความแตกต่างจากคู่แข่งขันให้สามารถตอบสนองความต้องการลูกค้าในระดับที่เกินความคาดหวัง
  และเพื่อสานสัมพันธ์ระหว่าง เอไอเอส สมาร์ท โซลูชั่น
  กับลูกค้านิติบุคคลให้เหนียวแน่นผ่านการจัดกิจกรรมต่างๆ
  ที่เป็นประโยชน์มากกว่าการแข่งทางด้านราคา

  ในปี 2549 เอไอเอสแบ่งประเภทธุรกิจ (Industry Segmentation)
  ของกลุ่มลูกค้านิติบุคคลออกเป็นหลากหลายกลุ่ม เพื่อจะนำเสนอบริการของเอไอเอส สมาร์ท
  โซลูชั่น ทั้งในรูปแบบเสียง และข้อมูลให้สอดคล้องกับการดำเนินธุรกิจแต่ละประเภท

  เอไอเอส สมาร์ท โซลูชั่น ได้มุ่งขยายฐานลูกค้าไปยังกลุ่มลูกค้านิติบุคคลในต่างจังหวัด (Up
  Country Segment) ในแต่ละภูมิภาค (Region SMEs)
  และยังร่วมมือกับพันธมิตรทางธุรกิจในการพัฒนาสมาร์ทโซลูชั่นสำหรับลูกค้าขนาดกลาง (size M)
  เพื่อให้ได้รับความคุ้มค่า
  และได้รับประโยชน์สูงสุดจากบริการที่สอดคล้องกับขนาดและการดำเนินธุรกิจ

  นอกจากนี้ในปี 2549 เอไอเอส สมาร์ท โซลูชั่น ได้ร่วมมือกับลูกค้าองค์กรในการจัดทำโปรโมชั่น
  และแคมเปญร่วมกัน ในสถานการณ์ที่เป็นประโยชน์กับทั้งสองฝ่าย ตัวอย่างเช่น
  ในอุตสาหกรรมยานพาหนะ เอไอเอสได้จับมือกับบริษัท AP Honda โดยลูกค้าที่สมัครสมาชิกของ
  AP Honda club จะได้รับซิมการ์ดพร้อมค่าโทร
  ส่วนกลุ่มอุตสาหกรรมพลังงานได้ร่วมจัดโปรโมชั่นกับ Shell AutoServ
  ลูกค้าที่เข้ามาใช้บริการตรวจเช็คสภาพจะได้รับซิมการ์ดพร้อมค่าโทรพิเศษ
  และยังมีแผนที่จะร่วมมือกับ Shell Lubricant ในการจัดโปรโมชั่นเพื่อมอบเบอร์สวย
  และสิทธิพิเศษต่างๆ แก่ลูกค้าอีกด้วย

  การพัฒนาโซลูชั่นของลูกค้าองค์กร จะเน้นการพัฒนาโซลูชั่นเดิมให้มีประสิทธิภาพ
  และตรงกับความต้องการใช้งานของลูกค้ามากขึ้น เช่น Mobile EDC, Corporate connect
  & Mobile VPN, Cheque Clearance

-   Mobile EDC เป็นบริการเครื่องรูดบัตรแบบไร้สาย ซึ่งเหมาะกับร้านค้าที่ต้องเคลื่อนที่,
    หรืออยู่ที่ห่างไกล ซึ่งไม่มีสายโทรศัพท์ให้เชื่อมต่อ หรือมีสายโทรศัพท์ไม่เพียงพอ
    เพียงติดตั้งอุปกรณ์เครื่องรูดบัตรไร้สาย (Electronic Data Capture)
    พร้อมซิมการ์ดในระบบเอไอเอสก็สามารถใช้งานผ่านเครือข่ายข้อมูลไร้สาย GPRS
    เพื่อเชื่อมต่อเข้ากับระบบของธนาคารที่ร้านค้าเปิดบัญชีอยู่ ซึ่งจะเพิ่มความสะดวก
    และคล่องตัวในการดำเนินธุรกิจของร้านค้า
    ไม่ว่าจะเป็นการให้บริการรับชำระค่าสินค้าในงานแสดงสินค้า, ในศูนย์การค้า หรือสถานที่อื่นๆ
    ก็ทำได้อย่างง่ายดาย
    หรือธุรกิจบริการจัดส่งสินค้าก็สามารถใช้อุปกรณ์ดังกล่าวเพื่อรับชำระผ่านบัตรเครดิตของลูกค้าได้ทันที
    ณ จุดส่งมอบ

-   Cheque Clearance เป็นบริการสำหรับลูกค้าองค์กรที่สามารถตรวจสอบสถานะบัญชีเช็ค
    ผ่านทาง SMS ซึ่งสามารถช่วยลดความเสี่ยงของสถานะเช็คที่ได้รับอย่างถูกต้อง แม่นยำ
    และรวดเร็ว

-   Education SMS U SIM :
    เอไอเอสได้พัฒนาบริการซึ่งอำนวยความสะดวกให้กับนักศึกษาในสถาบันการศึกษาต่างๆ เช่น
    การลงทะเบียนเรียน, แจ้งตารางสอบ ห้องสอบ, แจ้งผลสอบ
    และแจ้งข่าวสารของสถาบันการศึกษานั้นๆ ผ่านทาง SMS

-   Employee Package : เนื่องจากรูปแบบการดำเนินชีวิตปัจจุบัน
    การติดต่อสื่อสารทางโทรศัพท์เคลื่อนที่มีบทบาทสำคัญมากยิ่งๆ ขึ้น
    เอไอเอสจึงได้จัดทำโครงการ Corporate Bonus Package
    ขึ้นเพื่อตอบสนองความต้องการ
    และส่งเสริมสวัสดิการให้กับบุคลากรในหน่วยงานของลูกค้านิติบุคคลโดยการจัดจำหน่ายสินค้าและบริการในราคาพิเศษ
    อาทิ เครื่องโทรศัพท์เคลื่อนที่ ตรวจเช็คสภาพเครื่องฟรี และซิมการ์ดทั้งระบบจ่ายล่วงหน้า
    (Pre-paid) และระบบจดทะเบียน (Post-paid)
    พร้อมเสนอโปรโมชั่นพิเศษสำหรับพนักงานในองค์กรต่างๆ

  การสร้างความสัมพันธ์กับลูกค้าองค์กร และกลุ่มนิติบุคคล

-   การบริการลูกค้า:
    เนื่องจากคณะกรรมการกิจการโทรคมนาคมแห่งชาติกำหนดให้ผู้ให้บริการโทรศัพท์เคลื่อนที่ทุกระบบทำการปรับเปลี่ยนเลขหมายโทรศัพท์เคลื่อนที่จาก
    9 หลักเป็น 10 หลัก โดยมีผลตั้งแต่วันที่ 1 ธันวาคม 2549 เป็นต้นไป เอไอเอส สมาร์ท
    โซลูชั่น จึงได้จัดตั้งทีม 10 digit ออกไปยังสถานที่ประกอบการต่างๆ
    เพื่ออำนวยความสะดวกให้กับพนักงานของลูกค้าองค์กรและกลุ่มนิติบุคคลในการแก้ไข
    และปรับเปลี่ยนเลขหมายโทรศัพท์เคลื่อนที่ที่เก็บไว้ในซิมการ์ด
    และโทรศัพท์เคลื่อนที่โดยไม่จำกัดเฉพาะลูกค้าในเครือข่ายของเอไอเอส

-   กิจกรรมสำหรับลูกค้าองค์กร: เอไอเอส สมาร์ท โซลูชั่น
    ได้ดูแลลูกค้าแต่ละกลุ่มอุตสาหกรรมอย่างเป็นกันเอง เสมือนครอบครัวใหญ่ โดยในปี 2549
    ได้มีการจัดกิจกรรมต่างๆ ได้แก่ การจัดชมภาพยนตร์รอบปฐมทัศน์, โบว์ลิ่งสานสัมพันธ์
    และการแข่งขันกอล์ฟระหว่างกลุ่มลูกค้าองค์กรกับเอไอเอส สมาร์ท โซลูชั่น เป็นต้น นอกจากนี้
    เอไอเอส สมาร์ท โซลูชั่นร่วมกับมหาวิทยาลัยหอการค้า
    จัดการสัมมนาสำหรับผู้ประกอบการเอสเอ็มอีให้มีความพร้อมในการดำเนินการธุรกิจ
    และเติบโตอย่างมีศักยภาพ โดยทางเอไอเอส สมาร์ท โซลูชั่น มีนโยบายสนับสนุนเอสเอ็มอี
    ในการนำเทคโนโลยีไร้สายมาใช้ในด้านการตลาด การผลิต และการจัดส่งสินค้า
    (Logistics) เพื่อเพิ่มความสามารถในการแข่งขันต่อไป

-   กิจกรรมระหว่างองค์กร: เป็นการจัดกิจกรรมระหว่างกันในระดับองค์กร
    เพื่อให้ได้รับประโยชน์สูงสุดในการดำเนินธุรกิจ ร่วมกันในฐานะพันธมิตร
    อีกทั้งยังกระชับความสัมพันธ์ระหว่างลูกค้าองค์กร กับผู้บริโภคทั่วไป เช่น
    เทคนิคการเปล่งเสียงเพื่อบุคลิกภาพ ร่วมกับบริษัทอาร์เอส จำกัด (มหาชน), Executive
    Wine Tasting 2006, AIS ชวนขับปลอดภัยมั่นใจไปกับมิชชิลิน, L’oreal “Make up
    your life” เป็นต้น

  การบริหารความสัมพันธ์กับลูกค้า

  (Customer Relation Management)

  เอไอเอสเป็นองค์กรที่ดำเนินธุรกิจโดยมุ่งเน้นความสำคัญของลูกค้าเป็นหลักตลอดมา
  การครองใจลูกค้าทั้ง 19 ล้านคนให้อยู่กับองค์กรในระยะยาวได้นั้น
  นับว่าเป็นหนึ่งในความสำเร็จหลักอย่างยิ่งขององค์กร
  ดังนั้นการเข้าใจความต้องการส่วนลึกของลูกค้าจึงเป็นสิ่งสำคัญอย่างยิ่ง
  โดยเอไอเอสได้ลงทุนในระบบการวิเคราะห์ข้อมูลเชิงลึก (Data mining)
  และจัดตั้งทีมงานรวบรวมความคิดเห็นจากลูกค้า (Voice of Customers)
  เพื่อเป็นพื้นฐานในการออกแบบสินค้า และบริการต่างๆ
  ซึ่งจะช่วยสร้างจุดแข็งให้กับเอไอเอสในการนำเสนอสิ่งที่แตกต่าง
  และตรงใจกลุ่มลูกค้าเป้าหมายแต่ละกลุ่มที่แตกต่างกันได้อย่างครอบคลุม

  เอไอเอสได้พัฒนาโปรแกรม “เอไอเอส พลัส” (AIS Plus) ที่ให้สิทธิประโยชน์โดยมอบส่วนลด
  และสิทธิพิเศษอื่นๆ จากร้านค้ามากกว่า 12,000 แห่งทั่วประเทศ
  รวมทั้งการจัดทำแคมเปญและกิจกรรมต่างๆ ร่วมกับพันธมิตรทางธุรกิจที่หลากหลาย
  เพื่อให้ตรงกับความต้องการในชีวิตประจำวันของลูกค้าทั้งในกรุงเทพฯ และต่างจังหวัด อาทิ AIS
  GSM Let's go shopping @ central, ช้อปโทรฟรีกับบิ๊กซี เป็นต้น
  นอกจากการบริหารความสัมพันธ์ลูกค้า (CRM)
  อย่างเป็นระบบเพื่อให้ลูกค้าได้รับความคุ้มค่าสูงสุดจากการใช้บริการของเอไอเอสแล้ว
  วันนี้เราได้ก้าวไปอีกขั้นหนึ่ง จากการบริหารความสัมพันธ์ลูกค้า (CRM)
  ไปเป็นการบริหารประสบการณ์ของลูกค้า (CEM)
  ซึ่งจะทำให้ลูกค้าเกิดความผูกพันในระยะยาวกับเอไอเอสได้
  การรักษาความพึงพอใจของลูกค้าอย่างเดียวไม่เพียงพอแล้วสำหรับการรักษาความได้เปรียบทางการแข่งขัน
  แต่การบริหารจัดการให้ลูกค้ารู้สึกผูกพันกับเรา และแบรนด์ของเอไอเอสเป็นยุทธศาสตร์ที่ท้าทาย
  และเอไอเอสมุ่งมั่นที่จะไปถึง

  เอไอเอสมุ่งเน้นการส่งมอบบริการด้วยความมีชีวิตจิตใจเป็นสำคัญ และด้วยคำมั่นสัญญาขององค์กร
  (Brand Promise) ที่ว่า “ชีวิตที่ดีขึ้นของคุณเป็นแรงบันดาลใจในการสร้างสรรค์ของเราเสมอ”
  (“Your Better Life is Always Our Inspiration”) เอไอเอสจึงได้สร้างสรรค์
  และผสมผสานปรัชญาแบบ ‘LIFE’ ลงในทุกๆ ส่วนขององค์กร
  ตั้งแต่การออกแบบแนวคิดของสินค้า และบริการ การออกแบบขั้นตอน และกระบวนการต่างๆ
  เพื่อที่จะส่งมอบประสบการณ์ที่ดีให้กับลูกค้าตลอดสายการให้บริการ (Service Value Chain)
  ความหมายของปรัชญาแบบ ‘LIFE’ นั้น จะสะท้อนถึง ความมีชีวิตชีวา (Lively),
  ความใกล้ชิด (Inviting), ความไว้วางใจที่ได้รับการบริการที่เป็นธรรม (Fair),
  การคิดค้นสร้างสรรค์สิ่งใหม่ๆ (Explorative),
  และให้อำนาจแก่ลูกค้าในการแสดงความต้องการ (Empowering) ซึ่งสิ่งเหล่านี้ถูกถ่ายทอดผ่าน

1)  การให้บริการผ่านผู้ที่เป็นตัวแทนของเอไอเอส (Human Touch Point) ได้แก่
    เจ้าหน้าที่คอลล์เซ็นเตอร์, สำนักงานบริการเอไอเอส, พนักงานขาย และพนักงานเอไอเอส

2)  การให้บริการผ่านช่องทางบริการอื่นๆ ของเอไอเอส (Non-Human Touch Point) เช่น
    ข้อความ SMS, ระบบเสียงตอบรับอัตโนมัติ (IVR), งานโฆษณา, กิจกรรมส่งเสริมการขาย,
    บัตรเติมเงิน ฯลฯ
    ดังนั้นลูกค้าจะได้รับบริการที่มีคุณภาพเท่าเทียมกันในแต่ละช่องทางการให้บริการ
    มีโอกาสได้ทดลองใช้บริการก่อนตัดสินใจซื้อ และมีทางเลือก ในปี 2549
    เอไอเอสได้ออกสื่อโฆษณาที่สะท้อน LIFE ในเชิง Emotional
    เพื่อจะบอกกับผู้บริโภคของเราว่า “ความรู้สึกของคนที่เราแคร์ สำคัญเสมอ”
    เอไอเอสเชื่อมั่นว่า การให้บริการตามแนวทางนี้จะสามารถครองใจลูกค้า
    และเปลี่ยนจากผู้ใช้บริการมาเป็นผู้ที่พร้อมให้การสนับสนุนและเป็นส่วนหนึ่งของครอบครัวเอไอเอสซึ่งยากที่ผู้ให้บริการรายอื่นจะสามารถแย่งชิงได้

3.2 ภาวะอุตสาหกรรมและการแข่งขัน

  []ธุรกิจโทรศัพท์เคลื่อนที่ในปี 2549
  มีอัตราเจริญเติบโตของผู้ใช้บริการของตลาดโดยรวมประมาณร้อยละ 32
  คิดเป็นจำนวนผู้ใช้บริการเพิ่มขึ้นประมาณ 10 ล้านคน จากปี 2548 ณ สิ้นปี 2549
  ผู้ใช้บริการทั้งสิ้นในตลาดมีจำนวนประมาณ 40 ล้านคน หรือมีอัตราผู้ใช้บริการต่อจำนวนประชากร
  (penetration rate) ร้อยละ 62

[]

  ในครึ่งปีแรกของปี 2549
  สภาวะการแข่งขันในตลาดโทรศัพท์เคลื่อนที่เน้นกลยุทธ์ด้านราคาเป็นหลักในการทำตลาด
  โดยผู้ให้บริการแต่ละรายต่างนำเสนอโปรโมชั่นพิเศษได้แก่ บุฟเฟ่ต์แบบเหมาจ่ายเป็นช่วงเวลา,
  เป็นเบอร์ หรือต่อครั้ง ซึ่งเปลี่ยนพฤติกรรมการโทรของผู้บริโภคให้เพิ่มขึ้นอย่างรวดเร็ว
  ส่งผลให้เกิดปัญหาด้านเครือข่ายในช่วงไตรมาสที่สอง
  โดยเฉพาะการโทรข้ามเครือข่ายในช่วงเวลาเร่งด่วนที่มีปริมาณผู้ใช้งานพร้อมกันจำนวนมาก
  เอไอเอสให้ความสำคัญกับประสิทธิภาพที่ดีของเครือข่ายจึงได้เพิ่มการลงทุนเพื่อขยายเครือข่าย
  และพัฒนาคุณภาพอย่างเร่งด่วน
  จึงทำให้ปัญหาดังกล่าวคลี่คลายอย่างรวดเร็วโดยเครือข่ายมีคุณภาพที่ดีขึ้นอย่างต่อเนื่องในไตรมาสที่สาม

  การแข่งขันที่รุนแรงในช่วงครึ่งปีแรกทำให้จำนวนลูกค้าใหม่ขยายตัวอย่างมากแต่ส่วนใหญ่เป็นการขยายตัวภายในกลุ่มผู้ที่เคยใช้บริการโทรศัพท์เคลื่อนที่อยู่แล้ว
  (Experience User) โดยแบ่งได้เป็น 2 ประเภท ได้แก่กลุ่มที่อ่อนไหวต่อราคา (Price
  Sensitive) ซึ่งจะยกเลิกเบอร์เดิมเพื่อใช้เบอร์ใหม่ที่เสนอโปรโมชั่นที่น่าสนใจกว่า
  และกลุ่มที่ใช้โทรศัทพ์เคลื่อนที่มากกว่า 1 เบอร์ (Multiple SIM User)
  ซึ่งเป็นกลุ่มที่เจอปัญหาด้านการโทรข้ามเครือข่าย
  หรือกลุ่มที่มีการใช้จ่ายปานกลางถึงมากที่ต้องการลดค่าใช้จ่าย
  ขณะที่การเติบโตในกลุ่มผู้ใช้บริการรายใหม่ที่ยังไม่เคยใช้บริการโทรศัพท์เคลื่อนที่ใดๆ มาก่อน
  (New User) เป็นสัดส่วนน้อยโดยเฉพาะในเขตกรุงเทพฯ
  ที่มีอัตราส่วนผู้ใช้บริการต่อจำนวนประชากรที่ค่อนข้างสูงมาก การแข่งขันด้านราคา
  และปัญหาด้านเครือข่ายดังกล่าวได้ส่งผลกระทบต่อภาพลักษณ์ของแบรนด์
  เอไอเอสจึงได้ตอกย้ำความแข็งแกร่งของแบรนด์ ภายใต้เครือข่ายเอไอเอสให้แก่ GSM
  Advance, One-2-Call! และสวัสดี ผ่านสื่อโฆษณาประชาสัมพันธ์และกิจกรรมต่างๆ
  รวมทั้งได้นำแนวคิดพรีเซ็นเตอร์ที่สามารถสะท้อนภาพลักษณ์ของแบรนด์ได้อย่างชัดเจนมาใช้
  เพื่อจะสร้างความมั่นใจให้กับผู้บริโภคทั้งด้านคุณภาพเครือข่าย บริการ และโปรโมชั่น

  ผลกระทบจากการแข่งขันทางด้านราคา ทั้งในเรื่องของคุณภาพของการให้บริการ
  และรายได้ที่ลดลงทำให้ผู้ประกอบการทุกรายชะลอความรุนแรงในด้านโปรโมชั่นของราคา
  แต่หันมาเน้นในเรื่องของการสร้างแบรนด์ และปรับปรุงคุณภาพการให้บริการ
  รวมทั้งเปลี่ยนกลยุทธ์ของการแข่งขันกันในระดับ Mass มาเป็นการเจาะตลาดเฉพาะกลุ่ม เช่น
  อัตราค่าโทรพิเศษสำหรับการใช้งานภายในเครือข่ายเดียวกัน และสำหรับการโทรในกลุ่มเดียวกัน
  กลยุทธ์ดังกล่าวนี้ได้ถูกใช้กับการขยายตลาดในส่วนภูมิภาค โดยเฉพาะอย่างยิ่งในภาคอีสาน
  โดยเอไอเอสได้นำเสนอโปรโมชั่นค่าโทรตามพื้นที่ในเขตภาคอีสานเป็นแห่งแรกโดยใช้ชื่อ
  “สวัสดีชาวอีสาน” และเพื่อสนับสนุนการขยายตลาดไปสู่ต่างจังหวัด เอไอเอสได้จัด Caravan
  และกิจกรรมทางการตลาดสู่ระดับอำเภอ และหมู่บ้านเพื่อให้สามารถนำเสนอสินค้า
  และบริการให้กับลูกค้าได้โดยตรงซึ่งเป็นการสร้างสัมพันธ์อันดีกับลูกค้าสามารถประชาสัมพันธ์โปรโมชั่นและความก้าวหน้าด้านเครือข่าย
  เพื่อสร้างความมั่นใจให้กับลูกค้า

  นอกจากเป้าหมายที่จะสร้างความพึงพอใจสูงสุดให้กับลูกค้าแล้ว
  เอไอเอสยังได้คำนึงถึงการตอบแทนประโยชน์กลับคืนสู่สังคมซึ่งถือเป็นนโยบายหลักตลอดมา
  โดยได้ริเริ่มโครงการสนับสนุนสถาบันครอบครัว “สานรัก” ขึ้นในปี 2542
  เพราะตระหนักดีว่าครอบครัว คือ รากฐานที่สำคัญของสังคมในการสร้างคนให้เป็นคนดี
  และยังได้ขยายไปสู่โครงการเพื่อสังคมอื่นๆ เช่น การให้ทุนการศึกษาแก่เยาวชน
  “คนเก่งหัวใจแกร่ง”, โครงการแจกถังบรรจุน้ำให้พื้นที่ประสบปัญหาภัยแล้ง, แจกผ้าห่มกันหนาว
  และ ให้การผ่าตัดผู้ป่วยโรคลมชัก เป็นต้น

  แนวโน้มตลาดโทรศัพท์เคลื่อนที่ในปี 2550

  ตลาดโทรศัพท์เคลื่อนที่ในปี 2550 แบ่งออกเป็น 2 ส่วน ได้แก่ตลาดที่อิ่มตัว (Saturated
  Market) และตลาดที่ยังไม่อิ่มตัว (Unsaturated Market)

  สำหรับตลาดที่อิ่มตัว เป็นตลาดที่มีจำนวนผู้ใช้โทรศัพท์เคลื่อนที่ต่อประชากรในอัตราที่สูง (High
  Penetration Rate) ซึ่งส่วนมากจะอยู่ในเขตเมือง โดยเฉพาะอย่างยิ่งในกรุงเทพฯ
  มีการแข่งขันด้านราคาอย่างรุนแรงเพื่อแย่งชิงฐานลูกค้า และมีการเปลี่ยนผู้ให้บริการที่ค่อนข้างสูง
  เนื่องจากลูกค้ามีความอ่อนไหวต่อราคา (Price Sensitive) และไม่ค่อยยึดติดกับแบรนด์
  (Low Brand Loyalty) ตลาดที่อิ่มตัว จะประกอบด้วยลูกค้า 2 กลุ่มใหญ่ๆ คือ
  กลุ่มลูกค้าหมุนเวียน (Replacement SIM) เนื่องจากเป็นกลุ่มที่มีความอ่อนไหวต่อระดับราคา
  (Price Sensitive) จึงเลือกใช้เบอร์ใหม่ซึ่งมีโปรโมชั่นถูกกว่าแทนเบอร์เดิม
  เนื่องจากมีงบประมาณจำกัดหรือมีโทรศัพท์เคลื่อนที่เพียงเครื่องเดียว
  กลุ่มลูกค้าที่มีโทรศัพท์เคลื่อนที่มากกว่า 1 เบอร์ (Multiple SIM User)
  มีแนวโน้มเพิ่มขึ้นเนื่องจากปัญหาการโทรข้ามเครือข่ายในช่วงที่มีการใช้งานสูงยังไม่หมดไป
  ในขณะที่การโทรภายในเครือข่ายเดียวกันมีปัญหาน้อยกว่า การแจกซิมการ์ดฟรี หรือ การพ่วง
  (Bundle) ซิมการ์ดไปกับบริการอื่นเพื่อใช้เฉพาะกิจพร้อมโปรโมชั่นที่น่าสนใจ
  จะจูงใจให้ลูกค้าสนใจที่จะถือมากกว่า 1 เบอร์
  อย่างไรก็ตามเมื่อมีการประกาศใช้ค่าเชื่อมโยงเครือข่าย (Interconnection Charge) แล้ว
  โครงสร้างหรือรูปแบบในการเสนอราคาต่อลูกค้าจะเปลี่ยนแปลงไป
  โดยคาดว่าผู้ให้บริการจะหันมาทำโปรโมชั่นที่รองรับค่าเชื่อมโยงเครือข่ายและการโทรภายในเครือข่ายเพิ่มมากขึ้น

  สำหรับตลาดที่ยังไม่อิ่มตัว เป็นตลาดที่ยังมีศักยภาพในการเติบโต
  ซึ่งส่วนใหญ่อยู่ในพื้นที่ชานเมืองในต่างจังหวัดที่การแข่งขันยังไม่รุนแรงเท่ากับตลาดที่ยังไม่อิ่มตัว
  สำหรับปัจจัยหลักในการตัดสินใจเลือกใช้บริการของลูกค้ากลุ่มนี้ คือเครือข่ายที่ครอบคลุม
  ผู้ให้บริการทุกรายจึงได้ลงทุนขยายเครือข่ายอย่างต่อเนื่อง เพื่อเข้าถึงความต้องการของลูกค้า
  นอกเหนือจากนี้ยังต้องการอัตราใช้ค่าบริการที่เหมาะสมโดยลดจำนวนเงินขั้นต่ำที่ต้องเติมต่อเดือนเพื่อรักษาเบอร์
  (Recurring Cost)
  เอไอเอสมีศักยภาพที่จะขยายตลาดไปยังลูกค้ากลุ่มนี้โดยเน้นการขยายการลงทุนด้านเครือข่ายให้ครอบคลุมทั่วประเทศ
  ซึ่งถือเป็นโยบายหลักในปี 2550 พร้อมทั้งบริการหลังการขายที่มีคุณภาพ ณ ระดับราคาที่คุ้มค่า
  แบรนด์ที่แข็งแกร่ง ช่องทางการจัดจำหน่ายที่หลากหลาย และเข้าถึงลูกค้า
  สำหรับการขยายฐานลูกค้าในตลาดนี้ ผู้ให้บริการจะใช้กลยุทธ์ Localize Marketing
  เพื่อตอบสนองพฤติกรรมที่แตกต่างกันในแต่ละภูมิภาค
  อีกทั้งกิจกรรมทางการตลาดในระดับอำเภอและหมู่บ้าน นอกจากนี้ ตลาดที่ยังไม่อิ่มตัว
  ยังถูกมองว่าคุ้มค่ากับการลงทุนเมื่อมีการใช้ค่าเชื่อมโยงเครือข่าย (Interconnection
  Charge) เพราะลูกค้ามีพฤติกรรมการใช้โทรออกน้อย เน้นรับสายเป็นส่วนใหญ่
  จึงเป็นอีกทางหนึ่งที่จะสร้างรายได้ที่สำคัญให้กับผู้ให้บริการ

3.3 การจำหน่ายและช่องทางการจำหน่าย

  ในการจดทะเบียนเลขหมายโทรศัพท์เคลื่อนที่เพื่อให้ลูกค้าเข้าใช้บริการในระบบเครือข่าย
  ส่วนใหญ่จะดำเนินการไปพร้อมกับการจำหน่ายเครื่องโทรศัพท์เคลื่อนที่
  ซึ่งบริษัทมีช่องทางการจำหน่ายสำหรับเครื่องโทรศัพท์ในระบบดิจิตอล GSM Advance,
  One-2-Call! และดิจิตอล GSM 1800 โดยจำหน่ายผ่านตัวแทนจำหน่าย ประมาณร้อยละ
  80-90 ส่วนที่เหลือจะผ่านการขายตรงดังนี้

(1) การจำหน่ายผ่านตัวแทนจำหน่าย

  บริษัทมีหลักเกณฑ์ในการแต่งตั้งตัวแทนจำหน่ายโดยพิจารณาจากทำเลที่ตั้งศักยภาพ
  และสถานะทางการเงินเป็นสำคัญ
  เพื่อให้บริษัทมีความเชื่อมั่นในระดับหนึ่งว่าตัวแทนจำหน่ายนั้นมีศักยภาพเพียงพอในการดำเนินธุรกิจและดูแลลูกค้าได้อย่างต่อเนื่อง
  นอกจากนี้สำหรับพื้นที่ต่างจังหวัด
  การแต่งตั้งตัวแทนจำหน่ายจะแต่งตั้งผู้ที่มีความคุ้นเคยในพื้นที่และเป็นนักธุรกิจรายใหญ่ของพื้นที่
  เป็นสำคัญ ตัวแทนจำหน่ายจะแบ่งเป็น 3 ประเภท ดังนี้

  ตัวแทนจำหน่ายในระบบแฟรนไชส์ ภายใต้ชื่อ “เทเลวิซ”

  บริษัทมีตัวแทนจำหน่ายในระบบแฟรนไชส์จำนวนทั้งสิ้นมากกว่า 100 ราย
  โดยมีร้านค้าย่อยมากกว่า 300 แห่งทั่วประเทศ โดยบริษัทจะให้สิทธิตัวแทนจำหน่าย
  ในระบบแฟรนไชส์ในการดำเนินการภายใต้สัญญาให้สิทธิใช้เครื่องหมายการค้าจำหน่ายสินค้า
  และบริการโดยมีอายุสัญญา 1 ปี ดังนี้

1)  สิทธิในการจำหน่ายสินค้า ภายใต้เครื่องหมายการค้าของบริษัท

2)  สิทธิในการให้บริการรับจดทะเบียนเลขหมาย ให้บริการเกี่ยวกับงานทะเบียนต่างๆ
    และเป็นผู้ให้บริการรับชำระค่าบริการหรือค่าใช้จ่ายอื่นใด

  บริษัทจะเป็นผู้กำหนดเงื่อนไขและควบคุมภาพและมาตรฐานของการให้บริการ
  รวมถึงแนวทางในการดำเนินการของตัวแทนจำหน่าย เช่น การเลือกและพัฒนาสถานที่
  การโฆษณาและส่งเสริม การขาย และการให้บริการต่างๆ เพื่อให้ได้มาตรฐานตามที่บริษัทกำหนด

  ในการเข้าเป็นตัวแทนจำหน่ายในระบบแฟรนไชส์
  ต้องมีการชำระค่าสิทธิในการใช้เครื่องหมายการค้าเริ่มแรก 100,000 บาท
  และถ้ามีการขยายเขตการจำหน่ายต้องชำระค่าสิทธิเพิ่มอีกจำนวน 50,000 บาทต่อเขตจำหน่าย

  ตัวแทนจำหน่ายทั่วไป (Dealer)

  บริษัทมีตัวแทนจำหน่ายจำนวนทั้งสิ้นกว่า 500 ราย
  โดยตัวแทนจำหน่ายทั่วไปนี้ได้รับแต่งตั้งให้เป็นผู้จำหน่ายสินค้าของบริษัท ได้แก่
  เครื่องโทรศัพท์เคลื่อนที่ ชุด Starter Kit และบัตรเติมเงิน รวมทั้งอุปกรณ์เสริมต่างๆ

  นอกเหนือจากรายได้จากการจำหน่ายสินค้าและบริการแล้ว ตัวแทนจำหน่ายทั้ง 2 ประเภท
  จะได้รับค่าตอบแทนจากการลงทะเบียนให้ลูกค้า
  เป็นสมาชิกการใช้บริการโทรศัพท์เคลื่อนที่ในระบบดิจิตอล GSM Advance, GSM1800
  รวมถึงการสนับสนุนกิจกรรมทางการตลาด ตามอัตราที่บริษัทกำหนด

  ตัวแทนจำหน่ายระบบ One-2-Call!

  นอกเหนือจากการจำหน่ายผลิตภัณฑ์ One-2-Call! ผ่านระบบตัวแทนจำหน่ายเดียวกันกับดิจิตอล
  GSM Advance และ GSM1800 แล้ว บริษัทยังได้จำหน่ายบัตรเติมเงิน
  ผ่านช่องทางการจำหน่ายรูปแบบใหม่ เพื่ออำนวยความสะดวกให้กับลูกค้าในการซื้อบัตรเติมเงิน
  โดยการขยายช่องทางการจัดจำหน่ายไปในธุรกิจอื่นๆ ที่ไม่ใช่ร้านขายโทรศัพท์เคลื่อนที่โดยตรง
  เช่น ร้านขายหนังสือ ร้านสะดวกซื้อ สถานีบริการน้ำมัน ร้านจำหน่ายซีดี-เทป
  ห้างสรรพสินค้าและซุปเปอร์สโตร์ ที่ทำการไปรษณีย์และธนาคาร เป็นต้น
  โดยบริษัทจัดทำสัญญาแต่งตั้งตัวแทนจำหน่ายให้จำหน่ายผลิตภัณฑ์ One-2-Call!

  ตัวแทนจำหน่ายระบบ GSM 1800

  DPC มีการจำหน่ายผลิตภัณฑ์โทรศัพท์เคลื่อนที่ระบบ GSM 1800 ผ่านตัวแทนจำหน่ายกว่า 600
  ราย ซึ่งเป็นตัวแทนจำหน่ายรายเดียวกับที่ได้กล่าวข้างต้น

(2) การขายตรง

  บริษัทไม่มุ่งเน้นการแข่งขันกับตัวแทนจำหน่ายในระบบแฟรนไชส์ ตัวแทนจำหน่ายทั่วไป
  แต่จะเน้นการบริการให้แก่กลุ่มลูกค้าองค์กรซึ่งอาจมีความต้องการใช้งานโทรศัพท์เพิ่มเติม
  โดยจะมีการซื้อเป็นจำนวนมากภายใต้เงื่อนไขที่แตกต่างตามลักษณะธุรกิจ
  โดยจะมีการจดทะเบียนในนามนิติบุคคล เป็นต้น อย่างไรก็ตาม
  จุดมุ่งหมายหลักจะเป็นการเพิ่มรายได้จากบริการเสริมภายใต้แบรนด์ “AIS Smart Solution”
  ซึ่งเป็นการเสนอบริการที่สามารถเพิ่มมูลค่าทางด้านธุรกิจให้กับลูกค้าองค์กรของบริษัท

3.4 การจัดหาผลิตภัณฑ์หรือบริการ

  ความสามารถในการรองรับจำนวนลูกค้าของระบบเครือข่ายโทรศัพท์เคลื่อนที่
  ขึ้นอยู่กับความสามารถ ในการดำเนินการจัดหาและติดตั้งอุปกรณ์ของบริษัทและบริษัทย่อย
  เพื่อขยายความสามารถในการ
  รองรับจำนวนผู้ใช้บริการและขยายพื้นที่การให้บริการโทรศัพท์เคลื่อนที่ให้มากขึ้น

  จากการที่บริษัทได้รับอนุญาตให้สามารถดำเนินการให้บริการผ่านเครือข่ายร่วม (Network
  Roaming) ได้ บริษัท และ ดีพีซี จึงได้ร่วมกันปรับแต่ง
  และพัฒนาระบบเครือข่ายโทรศัพท์เคลื่อนที่ของทั้ง 2 บริษัท ให้เสมือนเป็น
  เครือข่ายร่วมที่สามารถรองรับการใช้บริการได้ทั้งในระบบ GSM 900MHz และ GSM 1800MHz
  (Dual-band Network) ได้อย่างราบรื่น โดยใช้ข้อดีของทั้งสองระบบ และทั้งสองคลื่นความถี่
  ให้เกิดประโยชน์สูงสุด ทั้งนี้เพื่อประสิทธิภาพ ประสิทธิผล และคุณภาพ
  ของการให้บริการต่อผู้ใช้บริการ ที่สูงยิ่งขึ้นไปอีก

แผนผังแสดงความสามารถในการรองรับลูกค้าของเครือข่าย GSM ของบริษัทและ ดีพีซี

  ---------------------------------- --------------- --------------- ---------------
                                     ธันวาคม 2547     ธันวาคม 2548     ธันวาคม 2549

  ลูกค้า GSM Advance (ล้านคน)           1.948           1.863           2.144

  ลูกค้า GSM 1800 (ล้านคน)              0.172           0.136           0.098

  ลูกค้า One-2-Call! (ล้านคน)           13.064          14.409          17.279

  รวมจำนวนลูกค้า (ล้านคน)               15.184          16.408          19.521

  ความสามารถของระบบในการรองรับลูกค้า*   16.990          19.190          22.525
  (ล้านคน)                                                            

  จำนวนสถานีฐานสะสม                   9,691           10,445          11,745
  ---------------------------------- --------------- --------------- ---------------

  หน่วยล้านราย ยกเว้นจำนวนสถานีฐานสะสม

  * ความสามารถของระบบในการรองรับลูกค้า ณ สิ้นปี 2549
  คือค่าความสามารถของเครือข่ายร่วม

  GSM 900 และ GSM 1800 MHz โดยประมาณการตามอัตราการใช้งานโดยเฉลี่ยของลูกค้าในปี
  2549

  เพื่อให้บริการเครือข่ายที่สูงด้วยคุณภาพ
  บริษัทจึงต้องเพิ่มความสามารถของระบบในการรองรับการขยายตัวของลูกค้า
  โดยการเพิ่มจำนวนสถานีฐานเพื่อรองรับการใช้งานที่มากขึ้น
  และขยายพื้นที่การให้บริการที่ครอบคลุมมากขึ้น โดยเฉพาะในเขตชุนชนใหม่ที่เกิดขึ้น
  บริษัทเลือกใช้อุปกรณ์เครือข่ายโดยสั่งซื้อโดยตรงจากผู้ผลิตอุปกรณ์โทรคมนาคมชั้นนำจากทั่วโลก
  เช่น Ericsson, Nokia, NEC, Siemens, Nortel, DMC และ Huawei
  เป็นยี่ห้อหลักของอุปกรณ์เครือข่าย
  และคัดเลือกเทคโนโลยีและอุปกรณ์เครือข่ายที่เหมาะสมมาติดตั้งเพื่อบรรลุถึงคุณภาพและการใช้ประโยชน์สูงสุดของเครือข่าย

  3.5 งานที่ยังไม่ได้ส่งมอบ

- ไม่มี -